Informácia o priebehu a výsledkoch
46. zasadnutia Generálnej konferencie
Medzinárodnej agentúry pre atómovú energiu vo Viedni

V dňoch 16. – 20. septembra 2002 sa vo Viedenskom medzinárodnom centre uskutočnilo 46. zasadnutie Generálnej konferencie (ďalej len “Konferencia”) Medzinárodnej agentúry pre atómovú energiu (ďalej MAAE, Agentúra). Zo 133 členských krajín MAAE sa Konferencie zúčastnili delegácie 117 krajín, z toho 16 delegácií bolo zastúpených na ministerskej úrovni. Okrem toho sa Konferencie zúčastnili 3 nečlenské krajiny, Palestína, 3 špecializované agentúry OSN, 10 vládnych organizácií a 13 mimovládnych organizácií. Slovenskú delegáciu na zasadnutí viedla predsedníčka Úradu jadrového dozoru SR Marta Žiaková. Členmi slovenskej delegácie boli okrem pracovníkov ÚJD aj zástupcovia SM SR vo Viedni. MZV, MH a MŽP SR.
	Rokovanie Konferencie MAAE prebiehalo podľa chváleného programu, rokovalo sa v pléne, vo Všeobecnom výbore a vo Výbore všetkých, kde sa prerokovávali návrhy všetkých textov rezolúcií. Prezidentom Konferencie bol aklamáciou zvolený p. Hatta Rajasa, minister vedy a technológií Indonézie. Výboru všetkých predsedal veľvyslanec Argentíny p. Atilio Norberto Molteni.
	Konferencia aklamáciou potvrdila menovanie   súčasného   generálneho  riaditeľa p. ElBaradeia na ďalšie štvorročné obdobie (1. december 2002 - 30. november 2006).
Po zvolení nových členov MAAE (Eritrea, Kyrgyzská republika, Seyšelská republika) zástupca generálneho tajomníka OSN Kofiho Annana pre odzbrojenie p. Jayantha Dhanapala prečítal príhovor generálneho tajomníka OSN adresovaný delegátom Konferencie. Generálny  riaditeľ  MAAE p. Mohamed ElBaradei sa vo svojom prejave k delegátom zameral najmä na otázku nešírenia jadrových zbraní, ochranu pred jadrovým terorizmom, oblasť jadrovej a radiačnej bezpečnosti, verifikácie jadrových zariadení,  vedu a technológie, ako aj technickú spoluprácu a riadenie a organizáciu Agentúry. V ďalšej časti rokovania v pléne vystúpili vo všeobecnej rozprave so svojimi prejavmi vedúci delegácií. Vo väčšine vystúpení členských krajín MAAE zaznievala požiadavka potreby zvýšenia medzinárodnej spolupráce v boji proti jadrovému terorizmu, zvýšenia efektívnosti opatrení zameraných na jadrovú a radiačnú bezpečnosť, podporu nešírenia jadrových zbraní a pozitívne hodnotenie technickej spolupráce s MAAE. Pozornosť bola venovaná aj otázkam nakladania s rádioaktívnymi odpadmi, nakladania s vyhoreným jadrovým palivom a otázke ukončenia prevádzky atómových elektrární. V oblasti technickej spolupráce boli okrem projektov zameraných na jadrovú bezpečnosť kladne hodnotené projekty v oblasti vzdelávania ľudských zdrojov, zdravotníctva, poľnohospodárstva, vodného hospodárstva a životného prostredia a priemyselných aplikácií nukleárnych technológií. 
	Vedúca delegácie SR, predsedníčka ÚJD SR Marta Žiaková v  úvode prejavu   zablahoželala p. Hatta Rajasovi k zvoleniu za prezidenta Konferencie a zagratulovala novoprijatým členom MAAE. Vyjadrila podporu prejavu Dánska v mene Európskej únie a asociovaných krajín a vyjadrila spokojnosť SR v oblasti spolupráce s MAAE. V ďalšej časti prejavu sa zamerala na 3 hlavné oblasti záujmu SR: verifikáciu, jadrovú bezpečnosť a jadrové technológie. Informovala plénum, že SR ako odpoveď na udalosti 11.septembra minulého roku, prijala rad organizačných a technických opatrení zameraných na boj proti terorizmu, vrátane posilnenia fyzickej ochrany jadrových zariadení. Podporila aktivity Agentúry zamerané na boj proti nukleárnemu terorizmu (Plán akcií), ktorý schválila Rada guvernérov, rovnako aj program MAAE zameraný na zlepšenie efektívnosti zárukového systému. Informovala, že SR podpísala s MAAE Dohodu o uplatňovaní záruk na základe Zmluvy o nešírení jadrových zbraní a Dodatkový protokol k tejto dohode. V tejto súvislosti SR vyzvala aj ostatné krajiny, ktoré tak ešte neurobili, aby sa bezodkladne pripojili k Dohode o zárukách. Ďalej zdôraznila, že SR podporuje bezodkladnú implementáciu všetkých rezolúcií BR voči Iraku z dôvodu zachovania mieru a bezpečnosti v tomto regióne. Vyzvala KĽDR k rýchlemu splneniu záväzkov, vyplývajúcich zo Zmluvy o nešírení jadrových zbraní.
	Predsedníčka ÚJD SR ďalej informovala delegátov o bezpečnom využívaní jadrovej energie a bezpečnosti jadrových zariadení v SR, ako aj úlohách ÚJD SR ako dozorného orgánu. Spomenula aj vytvorenie Centra pre jadrovú bezpečnosť v apríli 2002 v Bratislave, ktoré má za cieľ vybudovanie siete expertov na jadrovú bezpečnosť, ktorí budú poskytovať  dozorným orgánom v regióne strednej a východnej Európy expertízy v otázke  jadrovej bezpečnosti. V závere prejavu vyjadrila predsedníčka ÚJD SR poďakovanie Agentúre za technickú podporu a ocenila spoluprácu v oblasti národných a regionálnych projektov a vyjadrila ochotu SR ako hostiteľskej krajiny  prijímať stážistov a vedeckých pracovníkov  a organizovať tréningové kurzy a semináre.

 Delegáti Konferencie prerokovali medzi iným správu o činnosti MAAE v roku 2001, správu o technickej spolupráci za rok 2001, rozpočet za rok 2001, návrh rozpočtu na rok 2003, výšku dobrovoľných a obligátnych príspevkov do fondu technickej spolupráce, žiadosť 3 krajín o prijatie za člena MAAE. Celkovo bolo prijatých 16 rezolúcií (Žiadosti Štátu Eritrea, Kyrgyzskej republiky a Seyšelskej republiky  o prijatie za členov MAAE, Rozpočet za rok 2001, Pravidelný rozpočet na rok 2003, Prerozdelenie prostriedkov Fondu technickej spolupráce na rok 2003, Kapitálový fond na rok 2003, Miera zozbieraných príspevkov jednotlivých členských krajín, Opatrenia na posilnenie medzinárodnej spolupráce v oblasti jadrovej a radiačnej bezpečnosti, bezpečného transportu rádioaktívnych materiálov a ukladania rádioaktívnych odpadov, Opatrenia na posilnenie aktivít v oblasti technickej spolupráce, Posilnenie aktivít Agentúry v oblasti nukleárnej vedy, technológií a aplikácií, Opatrenia na posilnenie efektívnosti a zlepšenie efektivity systému záruk a uplatnenia Modelového dodatkového protokolu, Pokrok v opatreniach na ochranu proti nukleárnemu terorizmu, Rezolúcia vyzývajúca KĽDR na dodržiavanie zárukového systému (kontrola jadrových materiálov), vyplývajúceho zo zmluvy medzi Agentúrou a Kórejskou ľudovodemokratickou republikou, Implementácia rezolúcií Rady OSN vzťahujúcich sa k Iraku, Uplatnenie bezpečnostných záruk MAAE na Strednom Východe).

Konferencia  zvolila 11 nových členov Rady guvernérov na obdobie rokov 2002-2004:  Brazília, Kuba, Panama, Dánsko, Holandsko, Egypt, Sudán, Saudská Arábia, Malajzia, Nový Zéland. Za východnú Európu bola zvolená Česká republika. Kandidatúra SR do tohto orgánu MAAE sa plánuje v roku 2004 na základe dohody krajín z regiónu z roku 2000.
  Plénum sa v rámci riešenia globálnych politických otázok zaoberalo aj nukleárnou hrozbou Izraela v regióne, ktorá bola zakomponovaná do záverečnej rezolúcie prostredníctvom vyhlásenia prezidenta GK.
Rozsiahla bola diskusia k Rezolúcii o Iraku. Návrh rezolúcie predložil za EÚ stály predstaviteľ Dánska, SR návrh rezolúcie, v ktorom sa vyzýva Irak na návrat inšpektorov, podporila. Rezolúciu členské krajiny MAAE prijali.
Žiadosti Iraku a Gruzínska o obnovenie hlasovacích práv neboli prijaté, ich riešenie sa odložilo na základe odporúčania Výboru do júna 2003. Členské krajiny umožnili obnovenie hlasovacieho práva pre Republiku Mali, ktorá sa zaviazala splatiť zvyšné finančné príspevky do rozpočtu MAAE.

Slovensko na Konferencii prisľúbilo uhradiť do Fondu technickej spolupráce príslušnú čiastku v súlade s uznesením vlády č.974 z 5. 9. 2002.
	Slovenská delegácia využila svoju účasť na Konferencii na rad bilaterálnych rokovaní s Rumunskom, Indiou, Českou republikou a Maďarskom.
	Stretnutie s delegáciou Rumunska sa uskutočnilo dňa 17.9.2002, obidve strany sa vzájomne informovali o postupe pri ratifikácii bilaterálnej Dohody o včasnom oznamovaní jadrových havárií a o výmene informácií o jadrových zariadeniach. SR uvítala návrh Rumunska na organizovanie každoročných bilaterálnych stretnutí striedavo v oboch krajinách. Najbližšie stretnutie je naplánované na prvú polovinu roku 2003.
Stretnutie s predstaviteľmi delegácie Indie sa uskutočnilo dňa 19.9.2002. Cieľom stretnutia boli otázky bilaterálnej spolupráce ako aj obchodné aktivity SR v Indii. Stretnutia sa zo strany Indie zúčastnili predstavitelia dozorného orgánu a obchodný radca veľvyslanectva Indie vo Viedni, za SR sa okrem zástupcov ÚJD SR zúčastnili aj predstavitelia firmy VÚJE Trnava, a.s Súčasne bola prerokovaná otázka budúceho členstva Indie vo Fóre štátnych dozorov krajín prevádzkujúcich reaktory typu VVER. Slovensko v súčasnosti predsedá tomuto fóru a prisľúbilo indickej strane prerokovať možnosť členstva Indie s ďalšími členmi Fóra (ČR, Maďarsko, Bulharsko, Fínsko, Ukrajina, Rusko, Arménsko).

Z iniciatívy delegácie Slovenskej republiky sa dňa 17. septembra 2002 uskutočnil spoločný pracovný obed s delegáciou Maďarskej a Českej republiky.
Účelom stretnutia bolo prerokovanie aktuálnych otázok týkajúcich sa spolupráce štátnych dozorov nad jadrovou bezpečnosťou a otázok týkajúcich sa 46. Generálnej konferencie Medzinárodnej agentúry pre atómovú energiu (MAAE).
Vo veci výmeny informácií medzi štátnymi dozormi nad jadrovou bezpečnosťou boli prediskutované otázky zvýšenia efektívnosti práce, ďalej fungovanie systému štátnozamestnaneckých vzťahov a projekty medzinárodnej spolupráce. V priebehu 46. Generálnej konferencie  MAAE zástupcovia delegácií prerokovali stanoviská k niekoľkým návrhom rezolúcií (technická spolupráca, jadrový terorizmus, zárukový systém). Hlavné závery rokovania:
1.	Zúčastnené strany identifikovali oblasti, ktoré bude účelné prediskutovať detailnejšie v rámci bilaterálnych stretnutí. Stretnutie s Českou stranou bolo potvrdené na 8. a 9. októbra 2002 v Českej republike. Bilaterálne stretnutie s Maďarskou republikou sa uskutoční v prvej polovici r. 2003. Vzhľadom na vstup zákona o štátnej službe v SR bude táto problematika predmetom bilaterálnych rokovaní s cieľom získať skúsenosti pri uplatňovaní obdobného zákona v Českej a Maďarskej republike.

2.	Zúčastnené strany sa zhodli v názore, že kľúčovými otázkami v rámci 46. Generálnej konferencie MAAE bude otázka obnovenia inšpekčných činností v Iraku, stabilita na blízkom Východe a boj proti jadrovému terorizmu. Stanoviská budú koordinované v rámci skupiny WEOG.

3.	Maďarská strana potvrdila ochotu zorganizovať obdobné stretnutie v r. 2003 v rámci 47. Generálnej konferencie MAAE.

	Paralelne s rokovaním Konferencie sa uskutočnilo v dňoch 17.-18.9. zasadanie Vedeckého fóra, ktoré sa venovalo týmto hlavným témam: Jadrová bezpečnosť, vzdelávanie v nukleárnej vede a manažment životnosti jadrových zariadení. Vedeckého fóra sa zúčastnili traja členovia delegácie SR, predsedníčka ÚJD vystúpila s prezentáciou k téme “Manažment vedomostí v nukleárnej oblasti” (Nuclear Kowledge Management). V dňoch 16.-17.9. sa dvaja členovia delegácie SR zúčastnili stretnutia predstaviteľov dozorných orgánov, zameraného na jadrovú a radiačnú bezpečnosť. Uskutočnilo sa aj krátke stretnutie k technickej spolupráci, prebrali sa návrhy nových projektov na obdobie rokov 2003-2004 a prediskutovali návrhy na vylepšenie a zefektívnenie spolupráce (elektronické nominácie, iniciatíva členských krajín pri gestorovaní projektov, vzdelávanie národných koordinátorov). Na stretnutí sa zdôraznilo, že členské krajiny, ktoré si plnia svoje finančné záväzky voči Agentúre, budú môcť čerpať viac finančných prostriedkov z technickej pomoci, určených na regionálne a národné projekty, ako krajiny, ktoré z rôznych dôvodov svoje finančné záväzky neplnia.

Plénum odsúhlasilo, že v poradí 47. Generálna konferencia sa uskutoční v týždni od 15. septembra 2003.

Záver: 	Účasť delegácie SR na Konferencii bola schválená uznesením vlády SR č. 974 zo dňa  4. septembra 2002. Delegácia SR postupovala v súlade so Smernicou pre postup delegácie Slovenskej republiky na 46. zasadnutí Generálnej konferencie MAAE, ktorá bola súčasťou uznesenia vlády č.974. Závery (rezolúcie) Konferencie budú premietnuté do činnosti ÚJD SR a MZV SR počas realizácie spolupráce s MAAE v spolupráci s ďalšími zainteresovanými rezortmi a organizáciami.